เอ็กซิมแบงก์ฟันกำไรเพียบ
สูงสุดรอบ10ปียอดทะลุ1,100ล้านแนะส่งออกปิดความเสี่ยงค่าเงินบาท
18 ม.ค. 2556

สูงสุดรอบ10ปียอดทะลุ1,100ล้านแนะส่งออกปิดความเสี่ยงค่าเงินบาท
เอ็กซิมแบงก์ฟันกำไร 1,100 ล้านบาท สูงที่สุดในรอบ 10 ปี แนะผู้ส่งออกรีบปิดความเสี่ยงค่าเงิน
นายคนิสร์ สุคนธมาน กรรมการผู้จัดการธนาคารเพื่อการส่งออกและนำเข้าแห่งประเทศไทย (เอ็กซิมแบงก์) เปิดเผยผลดำเนินงานปี 2555 ว่า ธนาคารมีกำไร 1,100 ล้านบาท เพิ่มขึ้น 81.82% เมื่อเทียบกับปีก่อนที่กำไร 605 ล้านบาท ถือเป็นกำไรสูงสุดในรอบ 10 ปี เนื่องจากรายได้ดอกเบี้ยรับเพิ่มขึ้นจากการขยายตัวของสินเชื่อระยะกลางและระยะยาว และมีค่าใช้จ่ายในการดำเนินงานลดลง 
ปัจจุบันธนาคารมียอดสินเชื่อคงค้างกว่า 6.66 หมื่นล้านบาท จากปีก่อนซึ่งอยู่ที่ 6.54 หมื่นล้านบาท มีสินทรัพย์ 7.45 หมื่นล้านบาท เพิ่มจาก 7.41 หมื่นล้านบาท สาเหตุที่สินทรัพย์เพิ่มน้อย เพราะผลกระทบจากน้ำท่วมปลายปี 2554 และวิกฤตในยุโรป สหรัฐ ทำให้กระทบต่อยอดส่งออก มูลค่าส่งออกทั้งปีขยายตัวได้เพียง 3% จากที่คาดไว้ 10% 
อย่างไรก็ดี ด้านการสนับสนุนการส่งออกและนำเข้าได้อนุมัติสินเชื่อไปกว่า 1.17 หมื่นล้านบาท เป็นผู้ส่งออกรายย่อย 4,779 ล้านบาท 
ด้านการสนับสนุนการลงทุนได้อนุมัติสินเชื่อ 1.04 หมื่นล้านบาท เพื่อสนับสนุนโครงการโลจิสติกส์ โครงสร้างพื้นฐานและสาธารณูปโภค 
ด้านบริการประกันการส่งออก อนุมัติวงเงินรับประกัน 3,572 ล้านบาทคิดเป็นมูลค่าการส่งออกกว่า 1.35 แสนล้านบาท มีภาระผูกพัน 3.4 หมื่นล้านบาท 
สำหรับยอดหนี้ที่ไม่ก่อให้เกิดรายได้ (เอ็นพีแอล) อยู่ที่ 2,812 ล้านบาท คิดเป็นสัดส่วน 4.22% ของยอดสินเชื่อ ลดลงจาก 5.1% โดยได้เพิ่มการตั้งสำรองพิเศษตามเกณฑ์ AIS 39 จำนวน 1,937 ล้านบาท แต่ยังมีเงินกองทุน 21.09% 
“ผลการดำเนินงานปีนี้ ถือว่ามีกำไรมากกว่าทุกปี แม้สถานการณ์จะไม่เอื้ออำนวย โดยในปีนี้ได้ตั้งเป้าหมายการขยายตัวของสินเชื่อคงค้างเพิ่มขึ้น 5% โดยยังรักษาอัตรากำไร และมุ่งเน้นการให้สินเชื่อเพื่อช่วยผู้ส่งออกที่ไม่สามารถเข้าถึงแหล่งเงิน โดยไม่แข่งขันกับธนาคารพาณิชย์ และเดินหน้าเข้าสู่ประชาคมเศรษฐกิจอาเซียน (เออีซี) ตามนโยบายรัฐบาล” นายคนิสร์ กล่าว
สำหรับการส่งออกในปีนี้ สินค้าที่จะส่งออกได้ดี เช่น น้ำมันสำเร็จรูป น้ำตาลทราย เครื่องจักรกล และรถแทรกเตอร์
นายคนิสร์ กล่าวถึงกรณีที่เงินบาทแข็งค่าว่า อยากจะย้ำกับลูกค้าว่าอย่าเก็งกำไร เมื่อขายสินค้าต้องรู้ต้นทุน และควรเร่งปิดความเสี่ยง ปัจจุบันผู้ส่งออกรายย่อยรายกลางยังไม่ให้ความสำคัญกับเรื่องนี้มากนัก เพราะเห็นว่าเป็นต้นทุน ต่างกับรายใหญ่ที่เลือกจะซื้อประกันการส่งออกเพื่อปิดความเสี่ยงที่อาจเกิดขึ้น
นางขวัญใจ เตชเสนสกุล ผู้อำนวยการฝ่ายวิจัยธุรกิจ เอ็กซิมแบงก์ เปิดเผยว่า เศรษฐกิจไทยปีนี้คาดว่าจะขยายตัวได้ 5% ขณะที่การส่งออกมีโอกาสขยายตัวได้ 89%